Zuma appelleer teen besluit dat hy nié NDOV mag aanstelPres. Jacob Zuma spreek die Nasionale Raad van Provinsies (NRP) toe (9 November 2017). Foto: Elmond Jiyane, GCIS Pres. Jacob Zuma het Donderdag ŉ aansoek om verlof tot appèl by die konstitusionele hof ingedien teen die Noord-Gautengse hooggeregshof se besluit dat Cyril Ramaphosa, nuwe partyleier van die ANC, ŉ nuwe nasionale direkteur van openbare vervolging (NDOV) moet aanstel. Dit volg nadat regter Dunstan Mlambo vroeg in Desember verlede jaar beslis het dat Shaun Abrahams se aanstelling as NDOV onwettig was en ter syde gestel moet word. Mlambo het beveel dat Zuma nié die aanstelling mag maak nie en verder vir Ramaphosa 60 dae gegee om ŉ NDOV te kies. Die hof het onder meer aangevoer dat Zuma nié die aanstelling kan maak nie omdat daar ŉ botsing van belange sou wees aangesien die Nasionale Vervolgingsgesag (NVG) die 783 aanklagte van korrupsie, bedrog en rampokkery teen hom moet ondersoek. Zuma het in sy appèl gesê die hof was foutief in sy uitspraak om die mag van hom te ontneem om ŉ NDOV aan te stel terwyl hy steeds ander funksies as president van die land mag uitvoer. Hy het ook gesê die hof was verkeerd in sy uitspraak om te sê dat die land “twee presidente tegelykertyd kan hê wat saam presidensiële magte uitoefen”. Mlambo se uitspraak volg nadat burgerlike organisasies vroeër die hof genader het om ŉ goue handdruk van R17 miljoen wat Mxolisi Nxasana, Abrahams se voorganger, in 2015 ontvang het onwettig te laat verklaar. Zuma het in Junie 2015 ŉ skikkingsooreenkoms met Nxasana bereik waarvolgens Nxasana sy posisie as NDOV op 1 Junie 2015 sou verlaat. Die ooreenkoms het gevolg ná ŉ tien maande lange struweling tussen Zuma en Nxasana. Die struweling het in 2014 begin toe Zuma ’n ondersoek aangevra het om te bepaal of Nxasana bevoeg is om sy amp te beklee. Dié stap het gevolg nadat dit aan die lig gekom het dat Nxasana versuim het om vorige botsings met die reg te verklaar, onder meer ŉ aanklag van moord in die 1980’s waarop hy vrygespreek is. Abrahams is kort ná Nxasana se bedanking in 2015 as die nuwe hoof van die NVG aangestel.